„EXTINDERE ŞI MODERNIZARE SUPRAFEŢE AEROPORTUARE LA AEROPORTUL

INTERNAŢIONAL BAIA MARE”

CONTRACT DE FINANŢARE nr. 302/13.11.2015

Cod Proiect: POST/2015/2/4/008

Cod SMIS: 59578
La data de 13 noiembrie 2015, Ministerul Fondurilor Europene în calitate de Autoritate de Management pentru Programul Operaţional Sectorial - Transport 2007-2013, reprezentată de dl Ionuţ Micu - Director General Adjunct şi Regia Autonomă Aeroportul Internaţional Baia Mare, în calitate de Beneficiar, reprezentată legal de către dl. Dorin Buda având funcţia de Director General, au semnat Contractul de finanţare pentru proiectul "Extindere şi modernizare suprafeţe aeroportuare la Aeroportul Internaţional Baia Mare".
Proiectul a fost aprobat în cadrul Programului Operaţional Sectorial "Transport" 2007-2013, Axa Prioritară 2 „Modernizarea şi dezvoltarea infrastructurii naţionale de transport în scopul dezvoltării unui sistem naţional durabil de transport", Domeniul Major de Intervenţie 2.4 "Modernizarea şi dezvoltarea infrastructurii de transport aerian".

Prin acest contract, Aeroportul Internaţional Baia Mare va beneficia de fonduri europene pentru dezvoltarea şi modernizarea infrastructurii aeroportuare, respectiv mărirea lungimii pistei de la 1790 de metri la 2150 de metri (extinderea pistei cu 360 de metri faţă de lungimea actuală, spre capătul 10), lăţirea porţiunii portante a pistei de la 30 de metri la 45 de metri. În urma implementării proiectului, capacitatea portantă a suprafeţelor aeroportuare va avea un indice PCN 57 (faţă de 22, cât este în prezent) care va permite operarea unor aeronave de tip mediu curier având litera de cod "4C"  (Airbus A 320 seria 200 şi Boeing B 737 seria 800). Totodată se vor realiza extinderea şi modernizarea căilor de rulare A şi B ce vor avea lungimea de 167 m şi lăţimea de 18 m plus acostamente; reabilitarea Platformei de îmbarcare - debarcare cu lungimea de 284 m şi lăţimea de 61 de m; extinderea sistemului de balizaj luminos de CAT II, extinderea instalaţiei de canalizare pluvială, aferentă noilor dimensiuni ale suprafeţelor de mişcare; reconfigurarea marcajelor şi inscripţionărilor; alte lucrări conexe determinate de extinderea pistei şi aducerea în norme a benzii pistei; Toate acestea vor fi corespunzătoare normelor Organizaţiei Aviaţiei Civile Internaţionale (ICAO) şi Reglementărilor Aeronautice Civile Române (RACR).

Modernizarea Aeroportului Internaţional Baia Mare va avea ca impact asigurarea unui trafic aerian în condiţii de maximă siguranţă, în acord cu reglementările europene şi naţionale în domeniul transportului aerian, care să faciliteze dezvoltarea economiei locale şi regionale

în vederea creşterii şi îmbunătăţirii calităţii vieţii.

Încadrare: AP 2, DMI 2.4
Beneficiar: Regia Autonomă Aeroportul Internaţional Baia Mare
Alocări financiare:
Valoarea totală a proiectului: 85.130.406,96 lei, 

Valoarea totală eligibilă: 63.253.603,88 lei, compusă din:

Contribuţia Comisiei Europene prin Fondul European de Dezvoltare Regională (FEDR) 53.765.563,30 lei (85%), 

Contribuţia bugetului de stat în cuantum de 8.222.968,50 lei (13%) şi 

Cofinanţarea eligibilă a beneficiarului prin Consiliul Judeţean Maramureş în sumă de 1.265.072,08 lei (2%).

Obiectiv general:
Obiectivul general al proiectului îl constituie modernizarea şi dezvoltarea infrastructurii aeroportuare la Aeroportul Internaţional Baia Mare,  pentru asigurarea unui trafic aerian în condiţii de maximă siguranţă, în acord cu reglementările europene şi naţionale în domeniul transportului aerian şi care să faciliteze dezvoltarea economiei locale, respectiv îmbunătăţirea calităţii vieţii.
Obiective specifice:
- ridicarea nivelului de siguranţă a traficului aerian: 

- dezvoltarea şi evoluţia traficului prin creşterea capacităţii de operare, 

- dezvoltarea regională, în vederea creşterii şi îmbunătăţirii calităţii vieţii.
Durată totală a proiectului: 62 de luni (include perioada de garanţie şi de supervizare a lucrărilor)

Principalele activităţi:
- Achiziţia serviciilor de expertiză tehnică a suprafeţei de mişcare, a serviciilor de reactualizare studiu de fezabilitate, a serviciilor de evaluare teren în vederea exproprierilor;

- Achiziţia de teren (exproprieri);
- Proiectare-Execuţie lucrări şi servicii de asistenţă tehnică din partea proiectantului
- Achiziţia serviciilor de supervizare a lucrărilor, de consultanţă, de audit şi de informare şi publicitate a proiectului.
Stadiul implementării:
Contract de finanţare semnat de AM POS-T şi Aeroportul Internaţional Baia Mare RA - aflat în curs de implementare.

Implementarea proiectului urmăreşte:
-
ridicarea nivelului de siguranţă a traficului aerian: îmbunătăţirea şi eficientizarea suprafeţei de mişcare contribuie la reducerea în viitor a riscurilor care influenţează acum siguranţa şi confortul traficului aerian;

-
dezvoltarea şi evoluţia traficului aerian: se urmăreşte asigurarea în viitor a posibilităţii desfăşurării traficului aerian pe Aeroportul Internaţional Baia Mare. În prezent, cele mai mari aeronave care pot tranzita Aeroportul Baia Mare fac parte din clasa 3C scurt-curier, cu maxim 50 de pasageri. În urma implementării proiectului pe Aeroportul Internaţional Baia Mare, vor putea tranzita aeronave de tip 4C, cu 180-200 de pasageri pe cursă. 

-
dezvoltarea regională: prin extinderea PDA, refacerea suprafeţei de mişcare şi creşterea clasei Aeroportului Internaţional Baia Mare, întreaga regiune de nord-vest a României va cunoaşte o creştere a nivelului economic, a producţiei, a nivelului de trai şi a calităţii serviciilor.
Investiţia de bază presupune următoarele lucrări:
• Extindere pista pe direcţia 10-28 cu urmatoarele caracteristici:

- 2150 m x 45 m, fara acostamente

- cod 4C

- aeronave de calcul Airbus A 320 seria 200 şi Boeing B 737 seria 800

- apropiere instrumentala CAT II pe directia 10, apropiere neinstrumentală pe directia 28

- mărirea portanţei structurilor rutiere pentru avionul de calcul B 737-800, având PCN = 57/R/D/WT

• Extinderea instalaţiei de canalizare pluvială, aferentă noilor dimensiuni ale suprafetelor de mişcare;

• Reconfigurarea marcajelor şi inscripţionărilor.

INDICATORII PROIECTULUI:
	INDICATORI
	Valoare la începutul perioadei de implementare
	Valoare la sfârşitul perioadei de implementare

	Rezultate imediate
	
	

	Aeroport modernizat
	0
	1

	Pistă de decolare aterizare (m)
	Lungime = 1790 m

Lăţime = 30 m

PCN = 22/R/D/W/T   
	Lungime = 2.150 m

Lăţime = 45 m

PCN = 57 R/D/W/T

	Căi de rulare (A şi B)

(m)
	Lungime = 167 m

Lăţime = 15 m

PCN = 22/R/D/W/T   
	Lungime = 167 m

Lăţime = 18 m

 (+acostamente)

PCN = 57 R/D/W/T

	Platforma imbarcare/debarcare (m)
	Lungime = 284 m

Lăţime = 61 m

PCN = 22/R/D/W/T   
	Lungime = 284 m

Lăţime = 61 m

PCN = 57 R/D/W/T

	Sistem de balizaj
	CAT I
	CAT II

	Gard nou de imprejmuire
	0
	4343 m

	Drum tehnologic extins şi reabilitat
	0
	4982 m

	Deviere drum DC 97 
	0
	1330 m

	Pod pe drumul comunal DC97 peste canal
	0
	36,83 m (lungime)

11,00 m (lăţime)

	Deviere râu Băiţa (m)
	0
	1050 m

	Rezultate de impact
	
	

	Tipul de aeronave ce pot tranzita Aeroportul Internaţional Baia Mare (clasă) 
	3C scurt-curier

(max. 50 pasageri/cursă)
	4C mediu- curier

(160-180 pasageri / cursă)

	Număr de pasageri deserviţi
	20.420 (an 2014) 
	47.424 (an 2016)


“Extinderea şi modernizarea suprafeţe aeroportuare la Aeroportul Internaţional Baia Mare” este o lucrare complexă, ce include următoarele componente:

•
Mărirea lungimii pistei de la 1790 de metri la 2150 de metri, lăţirea porţiunii portante a pistei de la 30 de metri la 45 de metri şi mărirea indicelui de portanţă PCN-ACN la valoarea 57 (faţă de 19, cât este în prezent), în vederea creări posibilităţii operării unor aeronave de tip mediu curier.

• 
Modelele de aeronave de calcul selectate în vederea dimensionării corecte a pistei sunt Boeing 737 seria 800 şi Airbus A320 seria 200, cele mai des utilizate în prezent pentru cursele low cost mediu curier.

•
Aducerea caracteristicilor căilor de rulare şi a platformei de îmbarcare-debarcare la parametri similari cu cei ai noii piste de decolare-aterizare

•
Modernizarea întregii suprafeţe de mişcare şi a suprafeţelor aeroportuare conexe, în vederea conformării cu normele europene în vigoare
•
Apropiere instrumentala CAT II pe directia 10, apropiere neinstrumentală pe directia 28
Lucrări conexe, determinate de extinderea pistei şi aducerea în norme a benzii pistei:

- mutarea albiei rîului Băiţa

- mutarea drumului comunal DC 97

- construcţie pod pe drumul comunal DC97 peste canal
- corecţia perimetrului aeroportuar (extinderea marginilor sudice şi nordice cu 21 metri spre exterior), pentru asigurarea condiţiilor de obstacolare necesare unei benzi a pistei cu lăţimea de 300 metri pe întreaga lungime a pistei, şi a suprafeţelor virtuale ce se desprind de la marginile acesteia, având o pantă de 14,6 la sută spre sud, respectiv spre nord, suprafeţe ce nu trebuie să fie intersectate de nici un obstacol fix din zona subiacentă

- modificarea gardului perimetral, pe zona afectată de corecţia perimetrului aeroportuar

- crearea unei zone de acces exclusive şi a unui gard perimetral de protecţie pentru sistemul luminos de apropiere (ce se întinde până la 900 de metri spre vest, faţă de pragul 10 al pistei de decolare-aterizare), dotări inexistente în prezent, absolut necesare pentru protecţia şi mentenanţa acestui sistem esenţial pentru siguranţa activităţii aeronautice şi obligatorii pentru conformarea cu normele aeronautice în vigoare

- mutarea drumului perimetral existent, cu circa 20 de metri spre exteriorul actualei poziţii (în zonele în care se face corecţia perimetrului aeroportuar), şi respectiv prelungirea acestuia pe porţiunea nou construită a perimetrului aeroportuar

- corecţia suprafeţei înierbate a benzii pistei şi a nivelmentului (pantelor) acesteia; aceste amenajări şi corecţii necesită şi asigurarea unei corecţii de perimetru aeroportuar la capătul de est al pistei (codificat 28), astfel încât rambleul format spre sud să fie inclus în noul perimetru aeroportuar, rambleu format de umpluturile ce trebuie amplasate în acea zonă

- corecţia portanţei şi caracteristicilor mecanice ale benzii pistei; banda pistei este o suprafaţă înierbată specială, amplasată de o parte şi de alta a pistei, până la limita de 150 de metri stânga respectiv dreapta faţă de axul central al pistei. Lungimea acestei zone este egală cu lungimea pistei, plus câte 60 de metri suplimentari la fiecare din capetele pistei

- redimensionarea (mărirea), mutarea şi amenajarea zonei speciale RESA, precum şi crearea zonei de operare a radioaltimetrului, ambele situate la capătul de vest (pragul 10) al pistei

- corecţia dimensiunilor căilor de rulare, a acostamentelor şi a platformei de îmbarcare-debarcare, determinate de cerinţele specifice de operare ale noilor aeronave de calcul pentru care se fundamentează proiectele tehnice de modernizare a aeroportului

- refacere drenajelor existente şi construirea de drenaje noi (în zonele de teren în care se face extinderea suprafeţei aeroportului)

- mutarea mijloacelor de radionavigaţie CNS (ILS GP, ROMAWOS) deţinute şi menţinute în funcţiune de către ROMATSA

- extinderea şi modernizarea sistemului de lumini aeronautice (firul director şi balizajul pistei, căilor de rulare şi platformei)

- aducerea în parametrii ceruţi de norme, a obstacolării de aerodrom

- Reconfigurarea marcajelor şi inscripţionărilor - trasarea noului sistem de marcaje de pe întreaga suprafaţă de mişcare. 

Principalii beneficiari ai proiectului:
Aeroportul Internaţional Baia Mare - ca beneficiar direct al finanţării nerambursabile;
Autorităţile locale ale judeţului Maramureş şi a regiunii Nord Vest.
- Consiliul Judeţean Maramureş şi cele 76 consilii locale ale municipiilor, oraşelor şi comunelor din judeţului Maramureş; 

- 421 unităţi administrativ-teritoriale din regiunea Nord Vest;

Proiectul propus va contribui la creşterea rolului, dar şi a capacităţii, autorităţilor locale în promovare zonei, atragerea de investiţii private şi continuarea eforturilor de redresare locală.
Populaţia zonei ţintă
- 478.659 de locuitori ai judeţului Maramureş 

- 2.744.914 locuitori ai regiunii Nord Vest

Locuitorii judeţului Maramureş, dar şi a Regiunii Nord Vest (cel puţin locuitorii judeţelor Sălaj, Bistriţa Năsăud, Satu Mare), reprezintă categoria cea mai largă de beneficiari, inclusiv în perspectiva creşterii economice durabile generatoare de îmbunătăţire a nivelului de trai;
Judeţul Maramureş şi Regiunea de dezvoltare Nord Vest
Aeroportul Baia Mare este amplasat în centrul judeţului Maramureş şi deserveşte (prin reţeau de drumuri naţionale şi europene din vecinătate) şi judeţele vecine: Satu Mare (parţial), Sălaj, Bistriţa-Năsăud (parţial). Persoanele fizice şi juridice din Regiunea Nord Vest sunt beneficiari direcţi ai proiectului, investiţia de modernizare a aeroportului fiind în concordanţă, dar şi în interdependenţă, cu tendinţele şi realizările concrete din economia zonei Maramureş şi conexe. 
Atractivitate economică
Regiunea de Dezvoltare Nord-Vest (Transilvania de Nord) este, dupa Bucuresti-Ilfov, cea mai atractiva din punct de vedere economic, dintre regiunile de dezvoltare ale Romaniei. Faptul se datoreaza pietei muncii si salariilor, investitiilor straine, dar si mediului privat si concurentei de piata ca si intrarilor de tehnologii moderne. Relevant este faptul ca sectorul de servicii a ajuns sa ocupe o pondere mare din totalul economiei regionale, de aproape 50%, avand ca si ramuri semnificative comertul si turismul.

Economia Regiunii este in plina dezvoltare, cu o crestere economica dinamica in ultimii ani in sectoare ca si constructiile, industria de textile, industria de masini si echipamente. Sunt reprezentate aici aproape toate ramurile industriale si un numar tot mai important de firme straine majore, astfel este absolut necesară investiţia de modernizare a Aeroportului Internaţional Baia Mare.
Turişti şi vizitatori ai judeţului Maramureş şi a Regiunii Nord-Vest
- 121.136 turişti care vizitează judeţul Maramureş (s-a luat în considerare anul 2014);

- 972.856 turişti din regiunea de Nord Vest (s-a luat în considerare anul 2014);
Agenţii economici din judeţul Maramureş şi Regiunea Nord Vest ca beneficiari ai infrastructurii aeroportuare reabilitate prin proiect (întreprinzătorii existenţi); 
Dezvoltarea capacităţii de operare a aeroportului, atât pe linie de pasageri (cu extindere către rutele de tip mediu curier), cât şi pentru transportul de mărfuri (cargo), este în concordanţă, dar şi în interdependenţă, cu tendinţele şi realizările concrete din economia zonei Maramureş şi conexe. Astfel:
Pe linie de transport pasageri:
- este bine cunoscut procentul mare de locuitori din Maramureş, Sălaj, Bistriţa Năsăud, care lucrează în străinătate şi care au necesităţi ridicate de transport aerian, necesităţi ce sunt în prezent satisfăcute de aeroporturile învecinate ce operează mediu-curier (Cluj, Budapesta sau chiar Timişoara), sau chiar în mod impropriu cu diverse mijloace de transport auto, de cele mai multe ori neautorizate sau necorespunzătoare.

- menţinerea zonei Maramureş în topurile mondiale ale destinaţiilor turistice duc la intensificarea acţiunilor întreprinse de autorităţile locale pentru crearea de pachete turistice integrate, care trebuie să includă şi transport aerian de tip mediu curier, în vederea valorificării oportunităţilor şi creşterea economiei locale. Unul din motivele nerealizării până în prezent a acestui deziderat este lipsa unui aeroport corespunzător.

- existenţa în zona Maramureşului şi a judeţelor învecinate, a unui număr mare de unităţi productive cu capital străin (inclusiv cu profil aeronautic) sau firme locale ce au o prezenţă semnificativă pe pieţele europene generează necesităţi de transport aerian care sunt acoperite în prezent doar prin mijloace de transport paliative, situaţie care îngreunează foarte mult activitatea lor şi decizia de stabilire în zonă a unor noi investiţii de acest gen.

- dezvoltarea intensă a nivelului general de urbanism şi calitate a vieţii în zona Baia Mare, cu deschidere din ce în ce mai mare spre un segment de activităţi din zona sportivă şi culturală de nivel naţional şi internaţional, inclusiv intenţia de a organiza manifestarea “Capitală Europeană a Culturii” în anul 2021, generează necesităţi constante de transport aerian. 

De asemenea, datorita modernizării aeroportului şi creşterii numărului de turişti, se creează oportunitatea dezvoltării serviciilor de aviaţie uşoara, de agreement şi inclusiv se creează posibilitatea dezvoltării pieţei serviciilor aeriene de tip aerotaxi. 
Pe linie de transport marfă (cargo):
Deşi practic nu există în prezent fluxuri de transport aerian marfă cu sosire/plecare pe aeroportul Baia Mare, putem identifica oportunităţile pe baza semnalelor venite din piaţă, dar şi pe baza experienţei de pe alte aeroporturi:

- în Maramureş, Sălaj, Bistriţa Năsăud, Satu Mare există numeroşi producători de carne de porc în carcasă, care doresc să acceseze pieţele nou deschise, cum ar fi China, cu volume de transport cargo, estimate a fi deosebit de atractive.

- există pieţe neatinse până acum, cum ar fi piaţa de ovine din Orientul mijlociu, pentru care lipsa transporturilor aeriene cargo (de cele navale nici nu s-a pus problema) a dus la nevalorificarea resurselor de ovine şi de păşunat natural şi ecologic din judeţul Maramureş şi zona învecinată, resurse ce pot fi dezvoltate deosebit de mult în viitor (inclusiv în zona de dincolo de graniţa cu Ucraina), dacă ar exista o cerere concretă şi modalitatea de a  transporta în condiţii corespunzătoare producţia. Acest segment, ca şi cel anterior, ar fi susţinut şi de proiectul unităţii de stocare criogenică ce se doreşte a fi înfiinţată în parcul tehnologic ce urmează să fie înfiinţat în imediata vecinătate a Aeroportului Internaţional Baia Mare şi unde se intenţionează amplasarea terminalului de cargo.

- unul din cei mai puternici producători mondiali de profile şi subansamble de aluminiu pentru industria aeronautică are o unitate de producţie în continuă dezvoltare, la câţiva kilometri de Aeroportul Internaţional Baia Mare. Din contactele cu conducerea unităţii a rezultat clar o nevoie de transport cargo, dar şi pentru numeroasele deplasări din şi către străinătate legate de activitatea grupului din care face parte unitatea de producţie respectivă.

- sectorul de producţie de subansamble pentru industria auto este reprezentat în zonă de un număr semnificativ de firme, cu unităţi proprii, astfel încât necesităţile de transport cargo, tipice pentru acest segment economic, ar fi imediat valorificate cu volume de transport aerian ce în prezent nici măcar nu pot fi luate în considerare ca deziderat

- zona montană a judeţului Maramureş dispune de o resursă naturală şi ecologică deosebit de apreciată pe pieţele mondiale, reprezentată de fructele de pădure şi ciupercile din flora spontană. Afinele sălbatice, zmeura, murele sunt şi în prezent produse de export de top, dar volumul este mic din cauza dificultăţii de a le transporta rapid în condiţii corespunzătoare spre pieţele de desfacere din vestul Europei. Şi acest segment economic ar fi susţinut foarte bine de existenţa depozitului criogenic amintit mai sus, dar şi invers

Toate segmentele economice cu produse agricole sau zootehnice ce sunt dezvoltate având un segment de transport aerian cargo, generează necesităţi mari de locuri de muncă, cu valorificarea persoanelor capabile să desfăşoare aceste activităţi în localităţile din zona rurală de munte şi care îşi găsesc foarte greu de lucru în alte segmente economie, un complement binevenit şi benefic pentru turismul rural şi ecologic aflat în plin avânt în Maramureş, dar şi pentru rezolvarea parţială a problemelor ce apar în zonele respective datorită lipsei ofertelor de muncă.
Întreprinzătorii potenţiali
Ca o continuare a celor prezentate putem menţiona că potenţialii investitori în cadrul zonei ţintă vor avea posibilitatea evaluării ex-ante, mai precise, a potenţialelor profituri. Decizia de investire reprezintă rezultatul unui proces complex de analiză, care în prezent nu poate beneficia de date suficiente. Suportul real generat de infrastructura aeroportuară extinsă şi modernizată se va resimţii direct în numărul investiţiilor noi demarate în cadrul zonei, în special în Baia Mare şi vecinătăţi.
Contractorii implicaţi în implementarea proiectului
Investiţia presupune lucrări de o valoare semnificativă, cât şi achiziţia de servicii, precum asistenţa tehnică pentru supervizarea lucrărilor, publicitate, audit, ş.a. Contractorii care vor fi selectaţi în cadrul proiectului îşi vor dezvolta activitatea economică. Numărul locurilor de muncă estimate în etapa de realizare a lucrărilor este de 60.

De asemenea, din perspective arătate, putem considera inclusiv ca beneficiari indirecţi:

- Colaboratorii externi ai judeţului Maramureş;

- Colaboratorii externi ai autorităţilor publice locale din regiunea Nord Vest;

- Partenerii de afaceri ai agenţilor economici din judeţul Maramureş; 

- Partenerii de afaceri ai agenţilor economici din regiunea Nord Vest;
